Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите Нена Велковска со службена легитимација број 28-0021 и Елена Јанчева со службена легитимација број 28-0020 изврши контролен инспекциски надзор над субјектот на инспекциски надзор Здружение на граѓани-Ресурсен центар на родители на деца со посебни потреби Подружница 3 Велес - Давател на социјални услуги, со седиште на Благој Ѓорев 221/1-21 Велес, застапуван од раководител на подружницата Снежа Стојановска, и со Записник ИП1 број 16-37 од 03.10.2024 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/2021, 99/2022 ,236/2022 и 65/2023), го донесе следното

**Р Е Ш Е Н И Е**

Се изрекува ОПОМЕНА на Снежа Стојановска, раководител на Здружение на граѓани-Ресурсен центар на родители на деца со посебни потреби Подружница 3 Велес (во натамошниот текст: Давателот на услугата),за да ги отстрани констатираните неправилности утврдени со записник број ИП 1 16-37 од 03.10.2024 година, односно да постапи во целост по определените инспекциски мерки под точка 2,3,5 и 6 од решението ИП1 16-37 од 02.03.2024 година**:**

1.Давателот на услугата, односно координаторот да му обезбедува поддршка на корисникот во изборот на негувател од евиденцијата на достапни негуватели во соработка со стручниот работник во Центарот, односно корисникот да даде писмена изјава со која ќе го избере негувателот од евиденцијата на достапни негуватели во согласност со член 106 од Законот и член 26 став 1 алинеја 1 од Правилникот за начинот и обемот на социјалните услуги, нормативите и стандардите за давање на социјалните услуги помош и нега во домот („Службен весник на Република Северна Македонија,, број 268/2019, 198/2021 и 75/2023).

 **Рокот за извршување на изречената инспекциска мерка изнесува 30 дена од приемот на решението**

2. Давателот на услугата, односно координаторот да врши непосреден увид во домот на корисникот најмалку еднаш месечно, односно да следи дали услугата од негувателот се дава континуирано и квалитетно, во согласност со член 106 од Законот и член 26 став 1 алинеја 4 од Правилникот за начинот и обемот на социјалните услуги, нормативите и стандардите за давање на социјалните услуги помош и нега во домот („Службен весник на Република Северна Македонија,, број 268/2019, 198/2021 и 75/2023).

 **Рокот за извршување на изречената инспекциска мерка изнесува 30 дена од приемот на решението**

3. Давателот на услугата да води тековна евиденција односно да води евиденција за корисниците на услугата во однос на возраст, пол, образование, етничка припадност, вид на помош во остварување основни и инструментални активности, припадност на корисничка група согласно Законот за социјална заштита и да води евиденција за податоци за негувателите во однос на возраст, пол, образование, етничка припадност и други податоци согласно нормативите и стандардите определени со Правилникот, во согласност со член 106 од Законот и член 20 став 1 алинеја 8 и став 2 алинеја 1 и 2 од Правилникот за начинот и обемот на социјалните услуги, нормативите и стандардите за давање на социјалните услуги помош и нега во домот („Службен весник на Република Северна Македонија,, број 268/2019, 198/2021 и 75/2023).

 **Рокот за извршување на изречената инспекциска мерка изнесува 15 дена од приемот на решението**

4. Давателот на услугата, односно координаторот да организира координативни состаноци со негувателите еднаш неделно и да води записник од чија форма и содржина ќе се утврди водената дискусја помеѓу координаторот и присутните негуватели за сите околности кои влијаат врз давањето на услугата, во согласност со член 106 од Законот и член 26 став 1 алинеја 9 од Правилникот за начинот и обемот на социјалните услуги, нормативите и стандардите за давање на социјалните услуги помош и нега во домот („Службен весник на Република Северна Македонија,, број 268/2019, 198/2021 и 75/2023).

 **Рокот за извршување на изречената инспекциска мерка изнесува 15 дена од приемот на решението**

 5. Раководното или друго овластено лице во Давателот на социјални услуги се задолжува, веднаш по истекот на рокот за извршување на инспекциските мерки, а најдоцна **во рок од три дена** писмено да ги извести инспекторите дали се извршени инспекциските мерки, согласно член 334 став 4 од Законот.

 Жалбата изјавена против ова решение, не го одлага неговото извршување.

 **О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 2 од Законот за социјалната заштита, преку инспекторите за социјална заштита Нена Велковска инспектор за социјална заштита со службена легитимација број 28-0021, и Елена Јанчева инспектор за социјална заштита со службена легитимација број 28-0020 изврши контролен инспекциски надзор над субјектот на инспекциски надзор Здружение на граѓани-Ресурсен центар на родители на деца со посебни потреби Подружница 3 Велес - Давател на социјални услуги, со седиште на Благој Ѓорев 221/1-21 Велес, застапуван од раководител на подружницата Снежа Стојановска, по донесено решение број ИП1 16-37 од 02.03.2024 година во постапката за остварување на услугата помош и нега во домот.

Инспекторите за социјална заштита по извршен редовен инспекциски надзор во Здружение на граѓани-Ресурсен центар на родители на деца со посебни потреби Подружница 3 Велес-Давател на услугата на ден 22.02.2024 година за отстранување на констатираните неправилности на записник ИП1 16-37 од 23.02.2024, донесоа решение број ИП1 16-37 од 02.03.2024 година со кое се определени мерки и рокови за постапување.

На ден 02.10.2024 година инспекторите извршија контролен инспекциски надзор при кој утврдија дека Давателот на услугата не постапил во целост по решението број ИП1 16-37 од 02.03.2024 година, односно не постапил по определените мерки под точка 2,3,5 и 6 од цитираното решение на инспекторите за социјална заштита, со што е сторен прекршок по член 350-а став 1 алинеја 1 од Законот за социјалната заштита -,,не постапи по решението за отстранување на констатираните недостатоци и неправилности во определениот рок (член 338 став 1 алинеја 1 и 2 од овој закон),,

Согласно член 76 став 2 од Законот за инспекциски надзор („Службен весник на Република Северна Македонија,, број 102/2019), ,,не постапувањето односно делумното постапување по инспекциски акт, претставува основа за примена на инспекциска мерка во согласност со закон,,.

Согласно член 336 став 1 од Законот за социјалната заштита ,,доколку при вршење на инспекциски надзор, овластениот инспектор утврди дека е сторен прекршок од членовите 350, 350-а став 1 алинеја 1, 3, 5 и 6 и став 2 алинеи 1, 2 и 4, 350-б, 351, 352, 353 и 354 од овој закон, овластениот инспектор со решение изрекува опомена и определува рок во кој субјектот на инспекциски надзор е должен да ги отстрани неправилностите и недостатоците утврдени на записник.

Врз основа горенаведеното и утврдената фактичка состојба при контролниот инспекциски надзор, се донесе решение како во диспозитивот.

Врз основа на изнесеното се одлучи како во диспозитивот на ова решение.

Жалбата не го задржува извршувањето на решението согласно член 340 став 2 од Законот.

 **Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-37 од 10.10.2024 година.

 Инспектори за социјална заштита:

 Нена Велковска Елена Јанчева